钦定古今图书集成/明伦汇编/官常典/第348卷 > 刘汉弼
## 钦定古今图书集成/明伦汇编/官常典/第348卷 > 刘汉弼

按《宋史》本传：“汉弼，字正甫，上虞人。生二岁而孤，母谢
氏抚而教之。嘉定九年，举进士，授吉州教授，历江西
安抚司干官，监南岳庙、浙西提举茶盐司干官。召试
馆职，改秘书省正字。序迁秘书郎，兼沂王府教授，改
著作佐郎，兼史馆校勘，权考功员外郎，升著作郎，知
嘉兴府，兼兵部员外郎，改兼考功，寻为考功员外郎”，
兼崇政殿说书、编修国史、检讨《实录》。擢监察御史，出
知温州，寻擢太常少卿，以左司谏召擢侍御史兼侍
讲，以户部侍郎致仕。汉弼学明义利之辨，为正字时，
应诏言事，极论致菑弭菑之道。为校书郎，转对，举苏
轼所言“结人心、厚风俗、存纪纲”，又论制阃当复其旧，
戎司当各还其所，边郡守当用武臣。又论决和战以
定国论，合江、淮以壹帅权，公赏罚以励人心，广规抚
以用人才。为著作佐郎，言兵财楮币权不可分。又言
取士之法，词学不当去“宏博”字混补，不如复待补之
便。为著作。为考功员外，所陈皆切于时务。及为言官，
帝奖谕曰：“以卿纯实不欺，故此亲擢，宜悉心以告。”汉
弼以台纲久弛，疏三事，曰“定规抚，正体统，远谋虑。”首
论给事中钱相巧于迎合，睥睨政地；直学士院吴愈
不称其职，罢去之。又劾中书舍人濮斗南、左正言叶
贲，疏留中不出。贲，松阳人，为时相史嵩之腹心。有使
贲互按者，明日贲有他命，而汉弼由是去国。嵩之久
擅国柄，帝益患苦之。既复以左司谏召，首赞帝分别
邪正，以息众疑，奏疏论立圣心、正君道、谨事机、伸士
气、收人才五事，帝嘉其言，并付外行之。及为侍御史，
密奏曰：“自古未有一日无宰相之朝。今虚相位已三
月，尚可狐疑而不断乎？愿奋发英断，拔去阴邪，庶可
转危而安。否则是非不两立，邪正不并进，陛下虽欲
收召善类，不可得矣。臣闻富弼之起复，止于五请，蒋
芾之起复，止于三请。今嵩之既六请矣，愿听其终丧，
亟选贤臣，早定相位。”帝览纳，遂决。乃命范锺、杜范并
相，百官举笏相庆，汉弼之力为多。又累章言：金渊、郑
起潜、陈一荐、谢达、韩祥、濮斗南、王德明，皆畴昔托身
私门，为之腹心，盘据要路，公论之所切齿者。至论马
光祖夺情总赋淮东，乃嵩“之预为引例之地，乞勒令
追服终丧，以补名教。”帝尝属汉弼以进人才，退而条
具以奏，皆时望所归重。汉弼以受知特异，而奸邪未
尽屏汰，论议未能坚定为虑，遂感末疾，居亡何，遂卒。
特赠四官，未几，赐官田五百亩、楮五千缗给其家，谥
曰忠。汉弼之没也，太学生蔡德润等百七十有三人
伏阙上书，以为𣊻卒。而程公许著《汉弼墓铭》，亦与徐
元杰并言，其旨微矣。